Дзяржаўная ўстанова адукацыі

“Сярэдняя школа № 4 г. Оршы”

План-канспект урока беларускай мовы ў V класе

“Словазлучэнне. Галоўнае і залежнае словы ў словазлучэнні”

Падрыхтавала

Магерава Нэля Анатольеўна,

настаўнік першай кваліфікацыйнай катэгорыі

Тэма: Словазлучэнне. Галоўнае і залежнае словы ў словазлучэнні

Мэта: пазнаёміць вучняў з функцыяй і будовай словазлучэння як сінтаксічнай адзінкі, растлумачыць функцыю ў маўленні.

Задачы: фарміраваць уяўленне вучняў пра спалучальныя магчымасці слоў розных часцін мовы; замацоўваць уменні дапасоўваць прыметнікі да назоўнікаў, удасканальваць правапіс канчаткаў прыметнікаў у мужчынскім, жаночым, ніякім родзе адзіночнага і множнага ліку; фарміраваць лексіка- граматычны лад маўлення вучняў; садзейнічаць выхаванню нацыянальнай самасвядомасці.

Тып урока: камбінаваны

Ход урока

**I. Арганізацыйны этап. Стварэнне эмацыянальнага настрою**

Работа з эпіграфам:

Ля сонца цёпла, ля дома добра. (Прыказка)

* Як вы разумееце словы, запісаныя на дошцы? ( адказы вучняў)
* Сапраўды, дома і сцены дапамагаюць. Таму і жадаю вам плённай працы на сённяшнім уроку.

**II.Этап праверкі дамашняга задання**

Практыкаванне 115. Самаправерка . Правільныя адказы на дошцы

(2,3,1,4,5).Адказы 2-3 вучняў.

**III. Этап актуалізацыі ведаў**

* На мінулым уроку разглядалі тэму “ Тыпы маўлення: апавяданне, апісанне, разважанне. Перад вамі на картках тэксты. Неабходна вызначыць, які тэкст адпавядае якому тыпу маўлення, свой адказ абгрунтуйце, карыстаючыся памяткай “Тыпы тэкстаў”. Якая асноўная думка трэцяга тэксту, чаму ён вучыць? ( Работа ў групах) ( картка № 1)

ТЫПЫ ТЭКСТАЎ

|  |  |  |
| --- | --- | --- |
| АПАВЯДАННЕ | АПІСАННЕ | РАЗВАЖАННЕ |
| Расказваецца пра дзеянні і падзеі, што ідуць адно за адным. | Апісваюцца прадметы, людзі, жывёлы, малюнкі прыроды. | Тлумачыцца, даказваецца штосьці; гаворыцца пра прычыны падзей і з’яў. |
| ШТО АДБЫЛОСЯ? | ЯКІ ПРАДМЕТ? | ЧАМУ? |
| Пачатак дзеяння- Развіццё дзеяння- Заканчэнне дзеяння | Агульнае ўяўленне аб прадмеце апісання- Пералік яго характэрных прымет- Ацэнка прадмета, адносіны да яго | Думка, якая даказваецца- Доказы думкі- Вывад да якога прыходзіць аўтар |

1.Прыгажун Сож



Прыгажун Сож з яго маляўнічымі , парослымі лесам і хмызняком берагамі, лагоднай,ласкавай вадой - тая блакітная нітка, што знітавала палатно гісторыі раёна. Менавіта тут, на шматлікіх пагорках Пасожжа, сяліліся нашы старажытныя продкі дзясяткі стагоддзяў таму. Рака карміла і паіла іх, служыла надзейным шляхам зносін з блізкімі і далёкімі суседзямі. Кармяншчыну, хаця і знаходзіцца яна ўбаку ад скрыжаванняў вялікіх дарог, ніколі не абыходзілі больш- менш важныя падзеі, што пакінулі след у гісторыі беларускага народа.

2. Радзіма



Вельмі прыгожая наша зямля. У нас шмат лясоў, рэк і рэчак, вялікіх і малых азёр. З космасу, як сцвярджаюць нашы землякі-касманаўты Пятро Клімук і Уладзімір Кавалёнак, Беларусь выглядае зялёнаю-зялёнаю, з блакітнымі ўкрапінамі азёр. Нездарма нашу краіну ў свеце называюць сінявокаю.  
  У нас вельмі цудоўныя, добрыя, ласкавыя, спагадлівыя, працалюбівыя, сціплыя, вясёлыя людзі. Мы вялікі і старажытны народ, мудры і светлы, чысты і даверлівы, дабрадушны і памяркоўны.

Кожны з нас ганарыцца тым, што належыць да такого добрага народа і да такой слаўнай сям’і.

3.Родная зямля



Любоў да радзімы ў чалавека праяўляецца тады, калі ён разлучаецца з ёю. Але чалавек здольны хаваць свае пачуцці. А вось у птушак гэта навідавоку.

Возьмем усім нам знаёмых жораваў. На радзіме яны, апрача глухога балота з іржавай вадой, нічога, бадай, за сямейнымі клопатамі не бачаць. У далёкіх жа краях птушак чакае багаты корм, залітыя паўднёвым сонцам берагі маляўнічых рэк і азёр. І ўсё ж, нягледзячы на гэта, восенню пакідаюць жоравы радзіму неахвотна.

Родная зямля! Што можа быць даражэйшым за яе!

Вучні агучваюць свае вывады.

**IV. Этап вывучэння новых ведаў і спосабаў дзейнасці**

А зараз я прапаную вам паглядзець ў акно. Звярніце ўвагу на тое, якое сёння надвор’е на вуліцы: восень, хмурнае неба, дождж, золь. Сумна, але я прапаную ўсім нам адправіцца ў лета, у падарожжа па нашай прыгожай краіне. (Слайд №1)

- Паглядзіце на экран, скажыце, што вы бачыце на слайдзе?



- Запішам гэтыя словы: Сонца, неба, воблакі, кветкі, лета,луг.

- Падбяром да іх розныя словы, якія дапамогуць нам апісаць усё ўбачанае. (Блакітнае неба, яркае сонца, прыгожыя кветкі, белыя аблокі, зялёны луг). Такім чынам, што мы з вамі зрабілі? (Склалі словазлучэнні).

- Давайце паспрабуем вызначыць тэму нашага ўрока. (Словазлучэнне). (Слайд № 2)

Гутарка па пытаннях. (Пытанні запісаны на дошцы)

- Што такое словазлучэнне?

- Што такое сінтаксіс?

- Што такое пунктуацыя?

- Якое слова ў словазлучэнні з’яўляецца галоўным, а якое – залежным ?

- Ці на ўсе пытанні вы можаце адказаць? Чаму не на ўсе? (Не вывучалі)

- Як вы думаеце будзе гучаць сённяшняя тэма ўрока? (Адказы вучняў)

- Запіс даты і тэмы ўрока ў сшыткі.

* Зыходзячы з назвы тэмы, аб чым даведаецеся на ўроку?
* Чаму будзеце вучыцца?
* Для чаго гэта неабходна ? (паўтараць, сістэматызаваць, замацоўваць і паглыбляць веды па тэме)

Праца з вучэбным дапаможнікам.

* Каб адказаць на першыя тры пытанні на дошцы, звернемся да вучэбнага дапаможніка. (с. 72,75,76) Чытанне правіла.
* Што ж такое сінтаксіс, пунктуацыя? (Значэнне слова “пунктуацыя” на дошцы. Пунктуацыя- сістэма правілаў пастаноўкі знакаў прыпынку.)
* А што такое словазлучэнне?

Складанне кластара па тэме ўрока (работа ў групах, на картках) .

**СЛОВАЗЛУЧЭННЕ**

Галоўнае слова-гэта…

Словазлучэнне-гэта…

…раздзел навукі аб мове, у якім вывучаюцца словазлучэнні

Сувязь слоў у словазлучэнні…

Залежнае слова…

Дзейнік і выказнік…

**СЛОВАЗЛУЧЭННЕ**

Словазлучэнне-гэта спалучэнне двух або больш слоў

Галоўнае слова-гэта слова, ад якога ставіцца пытанне

Сувязь слоў у словазлучэнні па сэнсе і граматычна

Сінтаксіс -раздзел навукі аб мове, у якім вывучаюцца словазлучэнні

Дзейнік і выказнік словазлучэннем не з’яўляецца

Залежнае слова ўдакладняе сзначэнне галоўнага

* Агучванне работ

**V. Этап замацавання вывучанага.**

1. Дыферынцыраванае заданне.

Практыкаванне 123. (Выпісаць з тэксту спалучэнні назоўніка і прыметніка. Даказаць што гэта словазлучэнні). Практыкаванне 124 ( Скласці словазлучэнні, падбіраючы да прапанаваных слоў тыя, што падыходзяць па сэнсе. Са словазлучэннямі (на выбар) скласці і запісаць два сказы). Праверка заданняў ( 2-3 вучні)

Фізкультхвілінка

( *Усталі, крокі на месцы, рукі ўгору і ўніз*)

Слухай, сябра, не хандры. (Усталі)

Раз наважыў дзела ты, (*крокі на месцы*)

Ідзі станоўка, роўна, смела,

Ідзі, назад не аглядайся (*павароты галавой*)

І на другіх не пакладайся. (*Стой*)

2. Работа ў групах. (Заданні на картках)

Заданне для 1 групы: “ Знайдзі пару”. Падбярыце да кожнага слова з першага слупка па сэнсу словы з другога слупка. Запішыце атрыманыя словазлучэнні

|  |  |
| --- | --- |
| сумны | гучна |
| чарадзейная | погляд |
| смяяцца | казка |

Сэнсавая сувязь паміж словамі ў словазлучэннях устанаўліваецца з дапамогай……….

Заданне для 2 групы.”Лінгвістычны канструктар”.

Імкнуцца, перамога

Сустрэць, герой

Сур’ёзны, бяседа

* З кожнай пары слоў складзіце словазлучэнне.
* Вывад: Каб скласці словазлучэнне неабходна……..

Заданне для 3 групы. “Навядзі парадак”. Прачытайце пары слоў, размяркуйце іх у два слупкі. Патлумачце свой выбар.

Зімовая мяцеліца, вусны адказ, паляўнічы ўбачыў, маці ўсміхаецца.

(Правільныя адказы на картках)

Вывад 1 групы. Сэнсавая сувязь паміж словамі ў словазлучэннях устанаўліваецца з дапамогай пытання, якое можна задаць ад галоўнага слова да залежнага.

Вывад 2 групы. Каб скласці словазлучэнні , трэба мяняць канчаткі, дабаўляць прыназоўнікі

Вывад 3 групы. У адной групе словазлучэнні, а ў другой – граматычная аснова.

1. Заданне класу . “ Канструктар”. Хто хутчэй са слоў складзе сказ. (словы на дошцы) .

Сасна, песню, кожная, бору, свайму, пяе.

* Што ў вас атрымалася? ( Прыказка.Кожная сасна свайму бору песню пяе.).
* Патлумачце яе сэнс.
* Запішыце прыказку ў сшыткі.
* Падкрэсліце граматычную аснову ў сказе.
* Назавіце вядомыя вам часціны мовы ў гэтай прыказцы.

**VI. Этап кантролю і самакантролю**

Праверачны тэст. Кожны выконвае ў сшытку. Самаправерка.( тэст на картках)

Адзначце словазлучэнні:

а) хадзіць і назіраць

б) на лясной паляне

в) хадзіць па лесе


г) наступіла восень

д) чырвоная рабіна

Адказ: б,в, д.

**VII. Этап падагульнення.**

* Вызначце тэрміны, з якімі мы пазнаёміліся на ўроку, дайце ім азначэнне; знайдзі лішняе слова



Выстаўленне і каменціраванне адзнак.

**VIII. Этап інфармацыі пра дамашняе заданне**

§ 15, 16, практыкаванне126

Прачытайце заданне да практыкавання, задайце пытанні, калі ёсць.

**IX. Этап рэфлексіі**

* Працягніце сказы:
* Пасля сённяшняга ўрока я добра запомніў…
* Пасля сённяшняга ўрока я ведаю…
* На ўроку для мяне было цікава…
* На ўроку мне спадабалася…